
	Comisia pentru buget, finanţe şi bănci

Biroul Permanent

al

Camerei  Deputaţilor

Vă înaintăm, alăturat, raportul asupra propunerea legislativă pentru modificarea şi completarea Legii nr. 541/2002 privind economisirea şi creditarea în sistem colectiv pentru domeniul locativ, cu care comisia noastră a fost sesizată în fond cu adresa Biroului Permanent nr.  Plx235 din 10 aprilie 2007.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea şi completarea 

Legii nr. 541/2002 privind economisirea şi creditarea în 

sistem colectiv pentru domeniul locativ 
Cu adresa nr. Plx235 din 10 aprilie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Legii nr. 541/2002 privind economisirea şi creditarea în sistem colectiv pentru domeniul locativ.
La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi precum şi punctul de vedere al Guvernului.
Prezenta propunere legislativă are ca obiect de reglementare modificarea şi completarea Legii nr. 541/2002 privind economisirea şi creditarea în sistem colectiv pentru domeniul locativ în sensul facilitării accesului proprietarilor prin asociaţiile de proprietari, în vederea obţinerii disponibilităţilor de finanţare în cazul reabilitării părţilor comune indivize.
Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat, în conformitate cu prevederile art. 51 şi 52 din Regulamentul Camerei Deputaţilor: domnul deputat Erdei Doloczki Istvan, Grupul Parlamentar UDMR, în calitate de iniţiator.
La lucrările comisiei au participat 21 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din data de 29 martie 2007.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Legii nr. 541/2002 privind economisirea şi creditarea în sistem colectiv pentru domeniul locativ, în şedinţa din data de 24.04.2007, comisia propune respingerea ei întrucât Legea nr. 541/2002 privind economisirea şi creditarea în sistem colectiv pentru domeniul locativ a fost abrogată în temeiul prevederilor art. 422 lit. c) din Ordonanţa de urgenţă a Guvernului nr. 99/2006 privind instituţiile de credit şi adecvarea capitalului şi prin urmare nu mai are obiect.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Consilier parlamentar
Bărdiţă Mariana

